Nedtur for Henrik Christiansen i EM-finalen på 1500 meter
Det norske svømmehåpet ble nummer syv på 15,04,60. Gregorio Altrinieri var i en klasse for seg i denne EM-finalen på 1500 meter - og er en gullkandidat også i OL. Christiansen var halvminuttet bak italieneren. – Det stemte ikke noe særlig. Jeg gleder meg til å få analysert løpet, sa Christiansen til NRK. – Det går an å ha en dårlig dag... Christiansen lå langt bak, og klarte heller ikke å få til en avslutning som gjorde at han kunne kjempe om medaljene. På 16. mai imponerte Christiansen med å ta sølv på 400 meter. Det var hans første internasjonale medalje i 50 metersbasseng - den mest prestisjefylte bassenglengden i svømming. Les også: EM-sølv til Henrik Christiansen. Henrik Christiansen har ikke toppet formen mot dette mesterskapet. – Vi var enige om at han skulle toppe til stevnet i Stockholm i vår - og så ikke før OL i Rio de Janeiro, sier landslagstrener Petter Løvberg til VG. De siste fem ukene har Christiansen tilbakelagt 402 kilometer trening i vann, blant annet tre uker i høyden i Spania. I Stockholm satte han blant annet årsbeste i verden på 400 meter med 3,46,37. I London mandag noterte han 3,46,49, altså et drøyt tidel dårligere. Paltrinieri tok 1500 meter-gullet onsdag på 14,34,04. Landsmannen Gabriele Detti ble nummer to og ukrainske Mykhaila Romanchuk nummer tre. Patrinieri vant med nesten 15 sekunders forsprang. – Det er sinnssykt det han driver med, jeg gleder meg til å se ham i OL, sier Christiansen om Paltrinieri. Les også: Var dårligst i fotball - satset på svømming Henrik Christiansens tid er ti sekunder bak den personlige rekorden som han satte i Stockholm i vår. Da noterte han 14,53,77, og ble første nordmann noen gang under 15 minutter på maratondistansen. Hovedmålene i Rio-OL er 400 og 1500 meter fri.
Henrik Christiansen (19) hadde ikke dagen og klarte ikke å kjempe om medalje på onsdagens finale på 1500 meter i svømme-EM.